На основу члана 8. Закона о буџету Републике Србије за 2020. годину („Службени гласник РС”, бр. 84/19, 60/20 - др. пропис, 62/20 – др. закон и 65/20-др. закон) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 – УС, 44/14 и 3/18- др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О УТВРЂИВАЊУ ПРОГРАМА СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2020. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

Члан 1.

У Уредби о утврђивању Програма стандардизованог сета услуга за микро, мала и средња предузећа и предузетнике у 2020. години који се реализује преко акредитованих регионалних развојних агенција („Службени гласник РС”, број 5/20), у Програму стандардизованог сета услуга за микро, мала и средња предузећа и предузетнике у 2020. години који се реализује преко акредитованих регионалних развојних агенција, у глави I. ПРЕДМЕТ после става 1. додају се нови ст. 2. и 3. који гласе:

„Неутрошена средства у износу од 2.437.615,05 динара, која су пренета Развојној агенцији у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција („Службени гласник РС”, бр. 3/19, 40/19 и 90/19) користиће се у 2020. години за спровођење овог програмa.

Неутрошена средства у износу од 258.836,00 динара, која су пренета Фонду за развој у складу са Уредбом о утврђивању Програма стандардизованог сета услуга за микро, мала и средња предузећа и предузетнике у 2019. години који се реализује преко акредитованих регионалних развојних агенција, користиће се за спровођење теренске контроле у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2017. години („Службени гласник РС”, бр. 9/17 и 82/17), у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2018. години („Службени гласник РС”, бр. 14/18 и 81/18), у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2019. години („Службени гласник РС”, брoj 3/19) и у оквиру Уредбе о утврђивању Програма подстицања развоја предузетништва кроз финансијску подршку за почетнике у пословању у 2020. години („Службени гласник РС”, брoj 5/20).”

Досадашњи ст. 2 - 8. постају ст. 4 - 10.

У досадашњем ставу 5. који постаје став 7. тачка 6), подтачка а) после речи: „2020. године” додају се речи: „(„Службени гласник РСˮ, брoj 5/20). ”

У глави III. НАМЕНА СРЕДСТАВА, одељак 2. Обуке, ст. 6. и 7. мењају се и гласе:

„У периоду спровођења Програма, свака АРРА има обавезу да спроведе најмање осам обука, од којих „Обука за почетнике у пословању” мора бити организована најмање три пута. За спровођење наведених обука опредељена су средства у бруто износу на следећи начин:

1. једнодневна обука 30.000,00 динара;
2. дводневна обука 40.000,00 динара.

За спровођење обука опредељено је до 843.389,10 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 14.337.615,05 динара бруто”.

Став 9. мења се и гласи:

„Уколико се, након подношења свих месечних извештаја, а закључно са извештајем за децембар месец, утврди да АРРА није испунила преузету обавезу извршења прописаног минимума (најмање три „Обука за почетнике у пословању”, и најмање осам обука у периоду спровођења Програма) АРРА ће бити у обавези да, од исплаћених средстава, уплати део Развојној агенцији и то кумулативно:

- по 40.000,00 динара за сваку обуку која није одржана до укупног броја од осам обукa у периоду спровођења Програма,

- за обавезни модул који није одржан, износ опредељен овим програмом за ту врсту обуке, без обзира на укупан број одржаних обука”.

У одељку 3. Саветодавне услуге, став 5. мења се и гласи:

„Исплата за пружене саветодавне услуге из става 1. тачка 4) овог одељка се врши на основу копије документа који је поднет Фонду за развој или Развојној агенцији којим се потврђује да је надлежни орган евидентирао и завео пријаву као формално исправну”.

У одељку 5. Промоција, став 3. алинеја прва мења се и гласи:

„- организују минимум седам промотивних догађаја у току године;”.

Став 6. мења се и гласи:

„Такође, уколико се, након подношења извештаја о спровођењу стандардизованог сета услуга за децембар, утврди да АРРА није организовала све промотивне догађаје предвиђене овим програмом (најмање седам промоција годишње, минимум један промотивни догађај за сваки од програма подршке МСПП у току трајања јавних позива, минимум један промотивни догађај у оквиру манифестације Европска недеља предузетништва (SME Week), два инфо дана за студенте и ученике, промотивни догађај који по потреби најави Министарство и Развојна агенција), АРРА неће бити исплаћена сума предвиђена за услуге промоције за децембар месец.”

У одељку 6. Теренска контрола, став 2. реч: „Изузетно” брише се и речи: „је планиран да” бришу се.

Став 4. мења се и гласи:

„Укупан годишњи буџет за активности теренске контроле у оквиру: Програма подстицања развоја предузетништва кроз финансијску подршку за почетнике у пословању, Програма подстицања развоја предузетништва кроз развојне пројекте и Програма подстицања развоја предузетништва кроз подршку инвестицијама износи 6.258.836,00 динара у бруто износу.”

У глави IV. НАЧИН КОРИШЋЕЊА СРЕДСТАВА, став 2. мења се и гласи: „Средства опредељена буџетом за спровођење стандардизованог сета услуга износе 37.696.451,05 динара од чега је износ до 908.000,00 динара намењен Развојној агенцији и искористиће се за покривање трошкова спровођења ажурирања постојећих модула обука, организацију обука предавача и подизање капацитета АРРА, трошкове контроле и надзора спровођења Програма, као и за услуге платног промета.”

Став 10. мења се и гласи:

„Министарство ће, по закључењу уговора између Развојне агенције и АРРА, почетком сваког квартала преносити средства за спровођење стандардизованог сета услуга у том кварталу, на подрачун за посебне намене Развојне агенције отворен код Управе за трезор. Министарство ће, по закључењу уговора између Фонда за развој и Министарства пренети средства за спровођење теренске контроле на подрачун за посебне намене Фонда за развој отворен код Управе за трезор. Развојна агенција и Фонд за развој су у обавези да та средства преносе АРРА, до 1. марта 2021. године, до висине износа предвиђеног уговором између Развојне агенције и АРРА, као и Фонда за развој и АРРА, а у складу са месечним обимом спроведених активности.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-5924/2020

У Београду, 23. јула 2020. године

В Л А Д А

ПРЕДСЕДНИК

Ана Брнабић,с.р.